প্রশ্নের মুখে চিকিৎসক শান্তনু সেনের ডিগ্রি! কী বলছেন প্রাক্তন সাংসদ?

কলকাতা: কাঠগড়ায় চিকিৎসক শান্তনুর ডিগ্রি! প্রশ্ন রাজ্য মেডিক্যাল কাউন্সিলে। আরও অস্বস্তিতে পড়লেন চিকিৎসক ও প্রাক্তন সাংসদ শান্তনু সেন। আগেই তাঁর সদস্য পদ কেড়ে নিয়েছিল ওয়েস্ট বেঙ্গল মেডিক্যাল কাউন্সিল। এবার বিশেষজ্ঞ ডিগ্রি নিয়ে উঠছে সওয়াল।

অভিযোগ, এফআরসিপি গ্লসগো্ ডিগ্রির পরীক্ষা দেননি তিনি। এমবিবিএস শেষ করার পর এফআরসিপি পেতে দুটি পরীক্ষা দিতে হয়। যা শান্তনু দেননি। শান্তনু সেনের কাছে জবাব তলব করেছে মেডিক্যাল কাউন্সিল।

আরও পড়ুন: নিষিদ্ধ সংস্থার স্যালাইন ব্যবহারে না, নির্দেশিকা স্বাস্থ্য ভবনের

ভুয়ো ডিগ্রি প্রসঙ্গে কী বলছেন শান্তনু? কলকাতা টিভির পক্ষ থেকে যোগাযোগ করা হলে প্রাক্তন সাংসদ বলেন,তাঁর ডিগ্রি নিয়ে কোনও বিভ্রান্তি নেই। প্রয়োজনে সেই সংস্থায় যোগাযোগ করলে তারা সঠিক তথ্য দিতে পারবেন। তিনি আরও বলেন, যারা নামের পাশে ডক্টর ব্যবহার করেন, কিন্তু দিনের পর দিন রোগীর গায়ে হাত দেননি, যারা রাজনীতি করে বস্তা বস্তা টাকা কামিয়ে কোটি কোটি টাকার সম্পত্তি করছেন, তারা আমাদের মর্যাদা বুঝবে আশা করি না। তারা এফআরসিপির পুরো নাম বলতে পারবে না।’

এছাড়াও ড. শান্তনু সেন নাম না করে তোপ দাগেন মেডিক্যাল কাউন্সিলের ‘মাথা’র উপর। প্রাক্তন সাংসদের শান্তনুর অভিযোগ, দিনের পর দিন মেডিক্যাল কাউন্সিলের মিটিং-এর চিঠি পাঠানো হয়নি তাঁকে। তারপর অনুপস্থিতির কারণ দেখিয়ে বহিষ্কার করা হয়েছে কাউন্সিল থেকে।